VL พุ่ง 6% โบรกฯมองผลงานโตยาว เคาะเป้า 2.58 บ. อัพไซด์สูงลิ่ว!
VL พุ่ง 6% โบรกฯมองผลงานโตยาว เคาะเป้า 2.58 บ. อัพไซด์สูงลิ่ว! ล่าสุดอยู่ที่ 1.57 บาท บวก 0.09 บาท หรือ 6.08% มูลค่าซื้อขาย 99.06 ล้านบาท
VL พุ่ง 6% โบรกฯมองผลงานโตยาว เคาะเป้า 2.58 บ. อัพไซด์สูงลิ่ว! ล่าสุดอยู่ที่ 1.57 บาท บวก 0.09 บาท หรือ 6.08% มูลค่าซื้อขาย 99.06 ล้านบาท
9 ก.ค. 2562

ผู้สื่อข่าวรายงานว่า ราคาหุ้น บริษัท วี.แอล.เอ็นเตอร์ไพรส์ จำกัด (มหาชน) หรือ VL ล่าสุด ณ เวลา 10.11 น. อยู่ที่ 1.57 บาท บวก 0.09 บาท หรือ 6.08% สูงสุดที่ 1.58 บาท ต่ำสุดที่ 1.54 บาท ด้วยมูลค่าซื้อขาย 99.06 ล้านบาท ทั้งนี้ ยังมีอัพไซด์จากราคาเป้าหมายที่ 2.58 บาท อยู่ 64%

ทั้งนี้ บล.โกลเบล็ก ระบุในบทวิเคราะห์ แนะนำ “ซื้อ” หุ้น VL ประเมินราคาเป้าหมาย 2.58 บาท/หุ้น โดยมีมุมมองบวกต่อแนวโน้มระยะยาวในอีก 1-2 ปีข้างหน้าของ VL  ยังคงเห็นภาพการเติบโตต่อเนื่องตามแผนขยายกองเรือ โดยบริษัทมีแผนขยายกองเรือเป็น 16 ลำ ภายในปี 2564 จากปัจจุบันที่ 13 ลำ โดยเรือลำใหม่ที่จะลงทุนเพิ่มได้มีการเจรจาและเซ็นสัญญากับคู่ค้าไว้เรียบร้อยแล้ว
ส่วนแนวโน้มไตรมาส 2/62 สดใส คาดเติบโตทั้งเมื่อเทียบจากปีก่อนและเมื่อเทียบจากไตรมาสก่อน ด้วยปัจจัยหนุน 3 ประการ 1) รับรู้รายได้เต็มปีจากเรือขนส่งน้ำมันดิบ VL20 ขนาด 5,000 DWT ซึ่งเริ่มให้บริการเมื่อไตรมาส 4/61 2) รับเรือเพิ่มสำหรับขนส่งน้ำมันปาล์ม (ขนส่งในต่างประเทศ) VL21 ขนาด 5,000 DWT และเริ่มให้บริการขนส่งแล้วเมื่อกลางเดือน เม.ย. ที่ผ่านมา และ 3) มีเรือจำนวน 2 ลำ ขนาดรวม 10,000 DWT เปลี่ยนมาใช้น้ำมัน B20 จากเดิมที่ใช้น้ำมันดีเซลซึ่งมีราคาแพงกว่า 5-6 บาท/ลิตร ซึ่งจะทำให้แนวโน้ม %GPM ปรับตัวดีขึ้น (น้ำมันดีเซลคิดเป็น 12% ของต้นทุนในการขนส่ง)
ทั้งนี้ยังคงประมาณการกำไรปี 2562 ที่ราว 90 ล้านบาท เติบโต 47.5% เมื่อเทียบจากปีก่อน โดยแนวโน้มรายได้และกำไรทั้งปีจะเติบโตตามการขยายกองเรือซึ่งคาดว่าจะเพิ่มขึ้นมาที่ 13 ลำ ณ ปลายปี 2562 จาก 12 ลำ ณ ปลายปี 2561 จากเรือ VL21 โดยคาดว่าจะรับรู้รายได้จากเรือลำใหม่เพิ่มเติมในปีนี้อีกราว 90 ล้านบาท
ขณะที่บริษัทเลื่อนแผนขายเรือ VL5 ขนาด 2,300 DWT ในช่วงไตรมาส 4/62 ออกไปเนื่องจากลูกค้ารายเดิมต่อสัญญาใหม่ เบื้องต้นยังคงประมาณการรายได้ปี 2562 ราว 851 ล้านบาท เติบโต 22.5% เมื่อเทียบจากปีก่อน  โดยใช้สมมติฐาน %GPM ราว 23% สูงขึ้นจากปีก่อนซึ่งอยู่ที่ระดับ 21.6% ส่งผลให้คงประมาณการกำไรปีนี้ ราว 90 ล้านบาท เติบโต 47.5% เมื่อเทียบจากปีก่อน